Pompeo: NATO duhet të rritet e të ndryshojë
Sekretari amerikan i Shtetit tha se Aleanca e Atlantikut Verior duhet të ndryshojë, përndryshe rrezikon të vjetërohet. 
Sekretari amerikan i Shtetit Mike Pompeo tha të premten se NATO-ja duhet të rritet dhe të ndryshojë përndryshe rrezikon të vjetërohet. Komentet e tij vijnë një ditë pas deklaratës së presidentit francez Emmanuel Macron dhënë revistës The Economist se aleanca është në vdekje klinike, komente që u hodhën posshtë nga kancelarja gjermane Angela Merkel. Zoti Pompeo tha se aleanca është ndoshta një nga më të rëndësishmet "në të gjithë historinë e derisotme". Pas fjalimit në Berlin, sekretari Pompeo iu përgjigj pyetjes nëse NATO-ja është e vjetëruar ose klinikisht e vdekur. Ai u përgjigj se pas 70 vjetësh, aleanca duhet të rritet dhe të ndryshojë, duhet të përballet me realitetet dhe sfidat e sotme. "Nëse vendet e ndryshme besojnë se mund të marrin përfitimet që sjell siguria pa i siguruar NATO-s burimet që i duhen, nëse ato nuk i respektojnë angazhimet e tyre, ekziston rreziku që NATO-ja të bëhet e paefektshme ose e vjetëruar,” tha ai. Në fjalim, zoti Pompeo kritikoi trajtimin e Rusisë ndaj kundërshtarëve politikë dhe tha se taktikat e Kinës duhet të jenë mjaft të njohura për njerëzit e ish-Gjermanisë Lindore. Ai tha se vendet e lira janë në konkurrencë vlerash" me vendet më pak të lira. Zoti Pompeo ndodhet në Gjermani në prag të 30 vjetorit të rënies së Murit të Berlinit. Duke reflektuar mbi mësimet e nxjerra nga rënia e Muri në vitin 1989, zoti Pompeo tha se "Perëndimi dhe të gjithë ne humbëm rrugën në muzgun që ra pas atij momenti krenar". "Ne menduam se mund t'i zhvendosnim burimet tona larg aleancave dhe ushtrive tona, por e kishim gabim,” tha ai. "Sot, Rusia udhëhiqet nga një ish oficer i KGB-së, dikur i stacionuar në Dresden. Ajo pushton fqinjët dhe vret kundërshtarët politikë". "Ne nuk duam që furnizimet me energji të Evropës të varen nga Vladimir Putini," shtoi ai, duke iu referuar tubacionit të gazit Nord Stream 2 i cili do të transportojë gaz natyror nga Rusia në Gjermani. Zoti Pompeo tha se Partia Komuniste Kineze po "formon një vizion të autoritarizmit" dhe paralajmëroi Gjermaninë që të mos përdorë pajisjet e firmës kineze Huawei Technologies për ndërtimin e rrjetit 5G të të dhënave. "Shefi juaj i inteligjencës ka thënë se Huawei nuk mund të besohet plotësisht, tha ai. Në Pekin, Ministria e Jashtme e Kinës e kritikoi zotin Pompeo për komentet e tij të mëparshme në adresë të Partisë Komuniste Kineze, duke thënë se komentet ishin "jashtëzakonisht të rrezikshme" dhe kishin nxjerrë në pah “qëllimet e tij të errëta” siç i cilësoi ajo.